Odense Adresse-Contoirs Efterretninger, 1809-08-22
Danske Krigs-Efterretninger. Bekjendtgjørelse. 1) Efter allerhøieste Befaling bekjendtgjøres herved følgende Rapport, dateret Kanonschalouppen Harald Haarfager den 12te August 1809, som Chefen for den frederiksværnske Flotille Capitainlieutenant Søren Bille, har indgivet til Chefen for Norges flydende Defension, Kommandeur Lorenz Fisker, angaaende en fjendtlig Krigsbrigs Erobring: Torsdagen den 10de August om Morgenen Kl. 9 1/2 blev fra Varden meldt en Brig, kommende Syd fra, styrende mod Land, efter Udseende fjendtlig. Jeg gik strax ud med 6 Kanonschaloupper og Kanonjollen Løven. Kl. 9 1/2 vendte Briggen Ost over, Vinden sydlig med laber Kuling, men svær Dønning. Jeg forcerede ud efter alt hvad trække kunde i Kjølvands Orden; imidlertid kom Kanonjollen No. 7, der laae Forpost paa Svenøer, ud til os. Jeg formerede Frontlinie B. B. ud og roede ind paa ham. Da han ingen Flag eller Vimpel tonede, blev han varslet med et Skud for om; han heisede da engelsk Flag, hvorpaa samtlige fik Ordre at attaqvere. Han besvarede os strax med hele Laget; vi vedbleve at forcere ind paa ham. Han vende te Vest over. Jeg beordrede venstre Fløi at omroe han agter: selv med Kanonschaloupperne Harald Haarfager og Frederiksværn vilde jeg roe ham foran, men strax efter blev hans Storstang nedskudt; han søgte nu blot at holde sin Bredside imod mig. Da vi havde modtaget et Par af hans Lag, styrede jeg med bemeld: 2 Kanonschaloupper lige paa ham, medens den hele Division nærmede sig, hvorpaa han strøg Kl. 1 1/2 efter en Fægtning af noget over en Time. Jeg gjorde Signal for Lieutenant C. Grove at gaae der ombord med et Fartøi, for at fordre Capitainen ombord til mig, og forblev imidlertid hele Divisionen i sin Stilling, paa et Geværskud nær Briggen. Capitain Tillard kom til mig, leverede mig sin Sabel og meldte, at det var Briggen Alart (den danske ved Kjøbenhavn i 1807 tagne). Jeg besatte Briggen og lod den buxere, men beordrede Lieutenant C. Grove med sin Division og Kanonjollen Løven at jage en til Søes omtrent en Miil fra os værende Skonnert, som stod Vest efter. J det Briggen strøg kom Lieutenant Seidelin med 3 Kanonschaloupper fra Hølen, men da jeg intet Brug havde for ham, bad jeg ham at staae til Søes efter Skonnerten. Briggen Alart bragte jeg ind til Frederiksværn, hvor jeg ankom til Kl. 7 1/2 Aften. Den førtes af Capitain Tillard, er armeret med 16 24 pundige Karonader, 2 Spundige Kanoner og 1 12 pundig Karonade paa en tilbygget Bakke; bemandet med: 1 Capitain, 2 Lieutenanter, 4 Kadetter, 2 Styrmænd, 1 Doctor, 1 Proviantskriver, 1 Baadsmand, 1 Kanoneer og 83 Matroser og Soldater, tilsammen 96 Mand, hvoraf 1 dræbt og 4 blesserede, men imellem disse ingen Officerer. Briggens Skrog har ikke lidt synderlig, men Seil og Takkelage betydelig. Vort Tab er 1 dræbt og 4 blesserede, af hvilke sidste 2 siden ere døde. De vare alle paa Kanonschalouppen Frederiksværn og bleve trufne i Omroningen. At enhver har opfyldt sin Pligt, saavel under Affairen som efter, skylder jeg den hele Division at melde. For denne tappre Handling har det allernaadigst behaget Hs. Majestæt Kongen at tilkjendegive Capitain-Lieutenant Søren Bille og øvrige Officerer saavelsom Mandskabet, der har havt Deel i denne Fægtning, Sin allernaadigste Tilfredshed.